ISPOD radara prošla je jedna skandalozna izjava koju je dao mađarski premijer Viktor Orban dok je s hrvatskim premijerom Andrejem Plenkovićem u četvrtak 28. studenog otvarao novu zgradu učeničkog doma mađarskog Prosvjetno-kulturnog centra u Osijeku. Posve neshvatljivo, nitko se od političkih aktera, na čelu s HDZ-ovim premijerom Andrejom Plenkovićem nije našao pozvanim prokomentirati Orbanov ispad.

Ni svi ti silni hrvatski takozvani suverenisti i tvrdi desničari, Hrvatine "s dna kace", domoljubi i državotvorci, nisu ni primijetili da je mađarski premijer jasno i glasno kazao da su Slavonija i Baranja "bili najbogatiji krajevi naše države", kada je govorio o razdoblju povijesti kada su hrvatski krajevi stavljeni pod mađarsku upravu.

Hina je Orbanov govor zabilježila ovako: "Podsjetio je kako su prije 80, 90 ili 100 godina Slavonija i mađarska županija Baranja "bili najbogatiji krajevi naše države", na čemu su drugi ljudi zavidjeli, zbog visine životnog standarda. Naprosto ne vjerujem da ako smo nešto već uspjeli postići tijekom povijesti, da ne bismo to mogli ponoviti. Vjerujem da će se još jednom dogoditi da će ljudi zavidjeti mađarskoj županiji Baranji i Slavoniji u Hrvatskoj, rekao je Orban."

Primjetna je nostalgija s kojom je Orban govorio o razdoblju kad je Hrvatska bila pod Mađarskom, govoreći pritom o "našoj državi" pri čemu je ostalo nejasno govori li o Mađarskoj ili o zajedničkoj državi. Orban je i u nastavku govora zadržao sličan ton.

Karta Velike Mađarske u Orbanovom uredu

Hina je u istoj vijesti nadodala kako je Orban istaknuo da "moramo povezati naše države, jer ako ostanemo na rubu i izolirani, predodređeni smo za neuspjeh."

Ovo sve možda uopće ne bi zvučalo sporno da ne dolazi upravo od Orbana.

Ideja "povezivanja" država zvuči pomalo sumnjivo kada dolazi od čovjeka koji je i inače poznat po velikomađarskim stavovima, a u njegovoj vladi, poznato je, drže zemljovid na kojem se veliki dijelovi Hrvatske prikazuju kao da su u sklopu Mađarske.

Orban svojata velike dijelove Hrvatske. Gdje su Plenković i Kolinda?

Tekst se nastavlja ispod oglasa

Podsjetimo, u lipnju je mađarski Ured za međunarodnu komunikaciju pri mađarskoj vladi na svom Twitter profilu objavio zemljovid Mađarske koji uključuje velik dio Slovenije, ali i dijelove Hrvatske poput Međimurja, dijela Baranje i Kvarnera. U opisu slike su napisali kako su "dvije trećine mađarskog teritorija oduzete". Inače, taj ured nalazi se u sastavu kabineta mađarskog premijera Viktora Orbana.

Slovenija burno reagirala

Kako smo pisali, Slovenija na takvu provokaciju nije ostala nijema, već je vrlo burno reagirala.

"Slovenija osuđuje objavu tog povijesnog zemljovida koja ne pridonosi jačanju europskih vrijednosti i dobrosusjedskim odnosima. Europska unija je nastala kao projekt kojim su prevladana povijesna opterećenja i mržnja među narodima i državama", objavilo je ministarstvo vanjskih poslova na Twitteru. Slovenski premijer Marjan Šarec rekao je pritom da se radi o ponašanju koje nije "ni europsko ni miroljubivo".

2/3 of the country was taken away https://t.co/ZYKJH78pcm pic.twitter.com/HGngXuvChw — About Hungary (@abouthungary) June 4, 2019

Hrvatski političari nisu ni pisnuli

Hrvatska predsjednica Kolinda Grabar-Kitarović i premijer Andrej Plenković, kojima su inače puna usta suverenosti i državotvornosti, nisu ni pisnuli. Ni beknuli. Ni tada, kad je proteklog ljeta taj Orbanov ured objavio kartu svojih teritorijalnih pretenzija na dijelove susjednih država, ali ni sada, kad je mađarski premijer u Osijeku podsjetio na "našu" državu, misleći pritom na ono razdoblje koje su borci za hrvatsku neovisnost nazivali "tamnicom naroda", obilježeno nasilnom mađarizacijom koja je iz Budimpešte nametana prisilnim učenjem mađarskog jezika.

Ipak, treba podsjetiti, u tom razdoblju povijesti koje Orban sada idolizira, politički predstavnici Hrvata na inicijative Mađara nisu šutjeli kao ovi danas. Naprotiv, poznata je epizoda "saborskog vritnjaka" 1885., kada je mađarski upravitelj Hrvatske Khuen-Héderváry u Saboru dobio doslovno - nogom u guzicu.